ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1656/97 υποβολή: Nikitas Kaklamanis (UPE) προς την Επιτροπή (14 Μαΐου 1997)

Θέμα: Κατάργηση δασμού στα τουρκικά κλωστοϋφαντουργικά προϊόντα

Υπάρχουν πληροφορίες ότι η Ε.Ε. σχεδιάζει να καταργήσει τον δασμό αντιντάμπινγκ που υπάρχει για τις εισαγωγές κλωστοϋφαντουργικών προϊόντων από την Τουρκία.

Ο ειδικός αυτός δασμός ανέρχεται σε 10% και είχε διατηρηθεί και μετά τη συμφωνία της Τελωνειακής Ένωσης με αυτή τη χώρα.

Η πιθανή αυτή απόφαση έρχεται σε μία στιγμή που δεν έχει ξεκαθαρίσει πλήρως η υπόθεση με τις λεγόμενες «Ελεύθερες Ζώνες» της Τουρκίας, όπου υπάρχουν καταγγελίες ότι προϊόντα από το Πακιστάν και αλλού εισέρχονται εκεί και, ενώ διέπονται από καθεστώς TRANSIT, εξάγονται στην υπόλοιπη Ε.Ε. ως «τουρκικά».

Θα ήθελα να πληροφορηθώ την άποψη της Ευρωπαϊκής Επιτροπής για το θέμα, αν πράγματι σχεδιάζει να καταργήσει τον ειδικό αυτό δασμό, και αν έχει εκτιμήσει τις συνέπειες που θα έχει μια τέτοια απόφαση για τα προϊόντα άλλων κρατών μελών της Ε.Ε.;

Απάντηση του Sir Leon Brittan εξ ονόματος της Επιτροπής (13 Ιουνίου 1997)

Στις 21 Νοεμβρίου 1996, η Επιτροπή επέβαλε προσωρινό δασμό αντιντάμπινγκ στις εισαγωγές αλεύκαστων βαμβακερών υφασμάτων καταγωγής Λαϊκής Δημοκρατίας της Κίνας, Αιγύπτου, Ινδίας, Ινδονησίας, Πακιστάν και Τουρκίας.

Αυτός ο δασμός αντιντάμπινγκ ίσχυε για περίοδο, το ανώτατο, έξι μηνών. Η Επιτροπή υπέβαλε πρόταση στο Συμβούλιο για την επιβολή οριστικών μέτρων, την οποία το Συμβούλιο αποφάσισε να μην δεχτεί. Κατά συνέπεια, δεν υπάρχει πλέον δασμός αντιντάμπινγκ για το προϊόν αυτό.

Όσον αφορά τη λειτουργία των τουρκικών ελεύθερων ζωνών, η Επιτροπή παρακολουθεί από κοντά το θέμα για να εμποδίσει οποιαδήποτε καταστρατήγηση των κανόνων της τελωνειακής ένωσης στον κλωστοϋφαντουργικό τομέα. Στο πλαίσιο αυτό, αποστολή της Επιτροπής επισκέφθηκε τον περασμένο Οκτώβριο την Τουρκία για να συζητήσει το θέμα αυτό με τις τουρκικές αρχές.
ΓΡΑΠΤΗ ΕΡΩΤΗΣΗ P-1724/97 υποβολή: Alexandros Alavanos (GUE/NGL) προς την Επιτροπή (11 Μαΐου 1997)

Θέμα: Εμπλοκή από τις τουρκικές αρχές κονδυλίων της Ευρωπαϊκής 7Ενωσης προς την τουρκική 7Ενωση Ανθρωπίνων Δικαιωμάτων

Παρά τις συνεχείς εκκλήσεις της Ευρωπαϊκής Ένωσης προς την Τουρκία για τον σεβασμό των ανθρωπίνων δικαιωμάτων, με εγκύκλιό του το Υπουργείο Εσωτερικών ζήτησε από τις τουρκικές τράπεζες να παγώσουν κάθε οικονομική ενίσχυση που προορίζεται για τις οργανώσεις ανθρωπίνων δικαιωμάτων στην Τουρκία.

Έτσι η Αγροτική Τράπεζα της Τουρκίας έφθασε στο σημείο να μπλοκάρει πιστώσεις που χορηγεί η Επιτροπή προς την Ένωση Ανθρωπίνων Δικαιωμάτων στην Τουρκία (I.H.D.) με σκοπό την εκπαίδευση νέων ατόμων στον τομέα των ανθρωπίνων δικαιωμάτων, ενεργοποιώντας το άρθρο 60 της νομοθεσίας περί Ενώσεων και Συλλόγων που προβλέπει ότι οι οργανώσεις προκειμένου να λάβουν βοήθεια από φυσικά, νομικά πρόσωπα ή άλλους οργανισμούς, οφείλουν να εξασφαλίσουν την έγκριση του Υπουργείου Εσωτερικών. Η Ένωση Ανθρωπίνων Δικαιωμάτων ζήτησε διευκρινίσεις από την Αγροτική Τράπεζα καθώς και την άρση της δέσμευσης αυτής της οικονομικής ενίσχυσης αλλά ουδεμία απάντηση πήρε, γι' αυτό το λόγο πρόκειται να ασκήσει δικαστική δίωξη. Σημειώνεται ότι η τουρκική Ένωση Ανθρωπίνων Δικαιωμάτων φοβάται ότι αυτή η πρακτική των τουρκικών αρχών μπορεί να επηρεάσει αρνητικά την Ευρωπαϊκή Ενωση για την χορήγηση μελλοντικών πιστώσεων προς αυτή.

Ερωτάται η Επιτροπή:

1. Τί πιέσεις θα ασκήσει προς τις τουρκικές αρχές ώστε αυτές να μην μπλοκάρουν την βοήθεια που προορίζεται για τα ανθρώπινα δικαιώματα στην Τουρκία, χώρα συνδεδεμένη με ιδιαίτερο καθεστώς σχέσεων με την Ευρωπαϊκή Ενωση (Τελωνειακή Ένωση). Πρόκειται να ενεργήσει ώστε να τεθεί το θέμα στο επικείμενο Συμβούλιο Σύνδεσης;

2. Μπορεί να δώσει διαβεβαιώσεις ότι θα συνεχίσει και στο μέλλον να χορηγεί βοήθεια άμεσα σε τουρκικές οργανώσεις για τα ανθρώπινα δικαιώματα στην Τουρκία;

3. Τί πιέσεις θα ασκήσει για την κατάργηση του άρθρου 60 στην τουρκική νομοθεσία, αλλά και όλων εκείνων των άρθρων που χρησιμοποιούνται μέσα στο πλαίσιο για την παρεμπόδιση του σεβασμού των ανθρωπίνων δικαιωμάτων στην Τουρκία;

Απάντηση του κ. Van den Broek εξ ονόματος της Επιτροπής (10 Ιουνίου 1997)

Η Επιτροπή συμμερίζεται τις ανησυχίες που εξέφρασε το Αξιότιμο Μέλος σχετικά με το σεβασμό των δικαιωμάτων του ανθρώπου στην Τουρκία.

Η Επιτροπή γνωρίζει το πάγωμα των πόρων στους οποίους αναφέρεται το Αξιότιμο Μέλος και έδωσε για το λόγο αυτό εντολή στην αντιπροσωπεία της στην Άγκυρα να προβεί σε διάβημα παρά των τουρκικών αρχών.

Η Επιτροπή θα κοινοποιήσει στον υπουργό εξωτερικών της Τουρκίας τη γνώμη της όσον αφορά το άρθρο 60 του νόμου για τις ενώσεις, δηλαδή την αντίθεσή της στις διατάξεις αυτές οι οποίες αντιστρατεύονται τα δικαιώματα του ανθρώπου και το δικαίωμα της ελεύθερης σύστασης ενώσεων.

Η Επιτροπή διαβεβαιώνει το Αξιότιμο Μέλος ότι είναι αποφασισμένη να συνεχίσει το πρόγραμμα της στήριξης των μη κυβερνητικών οργανώσεων που εργάζονται για την προάσπιση και την προώθηση των δικαιωμάτων του ανθρώπου στην Τουρκία.
ΓΡΑΠΤΗ ΕΡΩΤΗΣΗ E-0621/97 υποβολή: Nikitas Kaklamanis (UPE) προς την Επιτροπή (4 Μαρτίου 1997)

Θέμα: Μη εφαρμογή νομοθεσίας για τις συνδυασμένες μεταφορές

Οι συνδυασμένες μεταφορές, για τις οποίες τόσες προσπάθειες καταβάλλει η Ε.Ε., είναι το είδος της μεταφοράς που βοηθά στην καλύτερη εκμετάλλευση των δυνατοτήτων του φορτηγού αυτοκινήτου. Σύμφωνα με δημοσίευμα του έγκυρου ελληνικού περιοδικού «ΤΡΟΧΟΙ ΚΑΙ T.I.R.», στην Ελλάδα επικρατεί μία ηθελημένη ασάφεια, λόγω της μη εφαρμογής του πρόσφατα εκδοθέντος Νομοθετικού Διατάγματος 431/95 και λόγω της ανοχής, εκ μέρους του Ελληνικού Υπουργείου Μεταφορών, εκτέλεσης συνδυασμένων μεταφορών κοινοτικών ρυμουλκουμένων και από Φοργητά Δημοσίας Χρήσεως (Φ.Δ.Χ.) εθνικών μεταφορών.

Το παραπάνω Διάταγμα αναφέρει ότι συνδυασμένες μεταφορές μεταξύ κρατών μελών της Ε.Ε. εκτελεί κάθε φυσικό ή νομικό πρόσωπο που ανταποκρίνεται στους όρους πρόσβασης στο επάγγελμα του οδικού μεταφορέα σύμφωνα με τα Προεδρικά Διατάγματα 57/89 και 294/91, καθώς και τον Κανονισμό 881/92 ((EE L 95 της 9.4.1992, σελ. 1 )) περί διενέργειας διεθνών οδικών μεταφορών. Αυτό που ρητώς ορίζεται είναι ότι το ρυμουλκούμενο καλύπτεται κατά την έλξη του από την κοινοτική άδεια την οποία πρέπει να έχει το ρυμουλκό φορτηγό αυτοκίνητο.

Θα ήθελα να πληροφορηθώ από την Ευρωπαϊκή Επιτροπή αν γνωρίζει το θέμα και σε τί ενέργειες έχει προβεί ή θα προβεί προς τις ελληνικές αρχές για την άμεση υλοποίηση των διατάξεων αυτών, με ταυτόχρονη θεσμοθέτηση άμεσων διοικητικών και ποινικών κυρώσεων για τους παραβάτες τους.

Απάντηση του κ. Kinnock εξ ονόματος της Επιτροπής (25 Απριλίου 1997)

Το νομοθετικό διάταγμα 431/95 αφορά την εφαρμογή του ελληνικού εθνικού δικαίου, πράγμα που εμπίπτει στις αρμοδιότητες των ελληνικών αρχών.

Ο κανονισμός (ΕΟΚ) αριθ. 881/92 του Συμβουλίου, της 26ης Μαρτίου 1992 ((ΕΕ L 95, 09.4.1992 )), ο οποίος είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος, αφορά τις διεθνείς εμπορευματικές μεταφορές στο εσωτερικό της Κοινότητας. Στον εν λόγω κανονισμό, οι διεθνείς μεταφορές ορίζονται με βάση το μηχανοκίνητο όχημα. Συνεπώς, η ρυμούλκηση μέσα στην Ελλάδα ημιρυμουλκουμένου που έχει φτάσει στη χώρα ασυνόδευτο πρέπει να θεωρείται εθνική μεταφορά. Εάν το έλκον όχημα είναι ταξινομημένο στην Ελλάδα, υπόκειται στην ισχύουσα ελληνική νομοθεσία 7 εάν είναι ταξινομημένο σε άλλο κράτος μέλος, υπόκειται στην κοινοτική νομοθεσία που καθορίζει τους όρους με τους οποίους γίνονται δεκτοί στις οδικές εμπορευματικές μεταφορές ενός κράτους μέλους μεταφορείς μη εγκατεστημένοι σ' αυτό (καμποτάζ) ((Κανονισμός (ΕΟΚ) αριθ. 3118/93 του Συμβουλίου, της 25ης Οκτωβρίου 1993 7 ΕΕ L 279, 12.11.1993 )). Εάν όμως το ημιρυμουλκούμενο, κατά τη στιγμή αφιξής του στην Ελλάδα, έλκεται από όχημα ταξινομημένο σε άλλο κράτος μέλος, τότε πρόκειται για διεθνή μεταφορά η οποία διέπεται από τις διατάξεις του κανονισμού 881/92, οπότε απαιτείται για το έλκον όχημα κοινοτική άδεια.
ΓΡΑΠΤΗ ΕΡΩΤΗΣΗ E-1100/97 υποβολή: Jesϊs Cabezσn Alonso (PSE) προς την Επιτροπή (21 Μαρτίου 1997)

Θέμα: IV Πρόγραμμα Πολυετούς Προγραμματισμού (αλιεία)

Το IV Πρόγραμμα Πολυετούς Προγραμματισμού πρότεινε σημαντική μείωση της αλιευτικής προσπάθειας τα προσεχή χρόνια, για τον κοινοτικό αλιευτικό στόλο. Προς το παρόν, η πρόταση αυτή έχει απορριφθεί.

Σκέπτεται η Επιτροπή να επαναφέρει το αρχικό περιεχόμενο του ΠΠΠ IV και να προτείνει μείωση της αλιευτικής προσπάθειας, για κάθε χώρα, η οποία να λαμβάνει υπόψη τη μείωση που πραγματοποίησε η χώρα αυτή κατά τη διάρκεια ισχύος του ΠΠΠ ΙΙΙ;

Απάντηση της κας Bonino εξ ονόματος της Επιτροπής (20 Μαΐου 1997)

Η Επιτροπή ενημερώνει το Αξιότιμο Μέλος του Κοινοβουλίου ότι, στις 15 Απριλίου 1997, το Συμβούλιο εξέδωσε τις κατευθυντήριες γραμμές του πολυετούς προγράμματος προσανατολισμού (ΠΠΠ) IV.

Η Επιτροπή υπενθυμίζει ότι στην αρχική της πρόταση, οι προβλεπόμενες μειώσεις στο πλαίσιο του ΠΠΠ IΙΙ ελήφθησαν υπόψη εφόσον τα επίπεδα μείωσης της αλιευτικών προσπαθειών, στο πλαίσιο του ΠΠΠ IV, υπολογίζονται με βάση τους στόχους που ορίζονται από το ΠΠΠ IΙΙ.
ΓΡΑΠΤΗ ΕΡΩΤΗΣΗ E-1569/97 υποβολή: Honσrio Novo (GUE/NGL) προς την Επιτροπή (6 Μαΐου 1997)

Θέμα: Καθορισμός των ποσοστώσεων αλιείας αντζούγιας

Ο καθορισμός της ποσόστωσης αλιεύσεως αντζούγιας για το τρέχον έτος και η κατανομή του μεταξύ Ισπανίας, Γαλλίας και Πορτογαλίας προβλέπονται με κανονισμό ο οποίος δίνει τη δυνατότητα στη Γαλλία να έχει πρόσβαση σε μέρος της ποσόστωσης που ανήκει στην Πορτογαλία.

Για ποιους λόγους η Επιτροπή επιτρέπει στη Γαλλία να έχει πρόσβαση σε μέρος της ποσόστωσης της Πορτογαλίας; Υπό ποίες συγκεκριμένες προϋποθέσεις δύναται η χώρα αυτή να χρησιμοποιεί το μέρος ποσόστωσης που ανήκει στην άλλη; Η ποσόστωση που διετέθη στην Πορτογαλία πρόκειται να διατηρηθεί κατά τα προσεχή έτη;

Απάντηση της κας Bonino εξ ονόματος της Επιτροπής (2 Ιουνίου 1997)

Κατά τη διάρκεια των συζητήσεων για την ένταξη της Ισπανίας και της Πορτογαλίας στην κοινή αλιευτική πολιτική, η οποία είχε ως αποτέλεσμα την έγκριση του κανονισμού του Συμβουλίου 1275/94 ((ΕΕ L 140, 3.6.1994. )) και, ακολούθως, του κανονισμού(ΕΚ) 685/95 ((ΕΕ L 71, 31.3.1995. )), η Πορτογαλία και η Γαλλία συμφώνησαν να ανταλλάξουν μέρος των ποσοστώσεών τους. Συμφώνησαν επίσης να ανανεώσουν σιωπηλά τις ανταλλαγές αυτές έως το 2002. Αυτό αντανακλάται στο άρθρο 11 του κανονισμού (EΚ) 685/95.

Ο όρος ο οποίος προσαρτάται στη μεταφορά μέρους της ποσόστωσης της αντσούγιας είναι ότι θα πρέπει να αλιεύεται αποκλειστικά σε ύδατα τα οποία βρίσκονται υπό Γαλλική κυριαρχία ή δικαιοδοσία.

Όσον αφορά τη διατήρηση της ποσόστωσης της αντσούγιας για την Πορτογαλία, η Επιτροπή δε βλέπει προς το παρόν, κανένα αντικειμενικό λόγο να τροποποιήσει το επίπεδο των συνολικών επιτρεπομένων αλιευμάτων (TAC) και συνεπώς τις ποσοστώσεις που διατέθηκαν στην Πορτογαλία.
ΓΡΑΠΤΗ ΕΡΩΤΗΣΗ E-1376/97 υποβολή: Giacomo Santini (UPE) προς την Επιτροπή (21 Απριλίου 1997)

Θέμα: Γεωργικό Πειραματικό Κέντρο της Επαρχίας του Bolzano

Το Γεωργικό και Δασολογικό Πειραματικό Κέντρο της Αυτόνομης Επαρχίας του Bolzano εδρεύει στην περιοχή Leimburg, νοτίως του Bolzano, στο Alto Adige της Ιταλίας.

Στο ως άνω ίδρυμα, που χρηματοδοτείται ως δημόσιος φορέας, παράγονται μεγάλες ποσότητες φρούτων, των οποίων ένα μικρό μόνο μέρος δικαιολογείται για τους σκοπούς των δραστηριοτήτων έρευνας και παροχής τεχνικής βοήθειας που το εν λόγω ίδρυμα ασκεί. Το κέντρο παράγει: 40.000 τόνους μήλα, 2.000 τόνους κρασοστάφυλα, 1.000 τόνους ακτινίδια, 300 τόνους αχλάδια και μικρότερες ποσότητες ροδάκινα, μούρα, φραγκοστάφυλα και κάστανα.

Το μεγαλύτερο μέρος αυτής της παραγωγής διατίθεται στην αγορά προκαλώντας, εκ των πραγμάτων, έναν αθέμιτο ανταγωνισμό σε βάρος των ιδιωτών παραγωγών, οι επωμίζονται προσωπικά το βάρος των εξόδων τους, ενώ το ίδρυμα εισπράττει σημαντικές δημόσεις επιδοτήσεις για την κάλυψη των δαπανών του.

Θα μπορούσε άραγε η Επιτροπή να διαπιστώσει, μέσω των αρμόδιων υπηρεσιών της, κατά πόσον στοιχειοθετείται παράβαση των κοινοτικών κανόνων περί ανταγωνισμού και των οδηγιών που διέπουν την αγορά αγροτικών προϊόντων;

Aπάντηση τoυ κ. Fischler εξ ονόματος της Επιτροπής (12 Μαΐου 1997)

Η Επιτροπή έλαβε υπόψη της την πληροφορία την οποία της παρείχε από το Αξιότιμο Μέλος του Κοινοβουλίου. Θα απευθυνθεί αίτημα στην ιταλική κυβέρνηση με στόχο να παρασχεθούν όλα τα σχετικά στοιχεία τα οποία θα επιτρέψουν στην Επιτροπή να ελέγξει εάν οι πληρωμές υπέρ του γεωργικού πειραματικού κέντρου, το οποίο αναφέρεται στην ερώτηση, αποτελούν κρατικές ενισχύσεις κατά την έννοια του άρθρου 92, παράγραφος 1 της Συνθήκης ΕΚ και, στην περίπτωση που αυτό συμβαίνει, να ελέγξει τη συμβατότητά του με την κοινή αγορά, κατά την έννοια του ίδιου αυτού άρθρου.
ΓΡΑΠΤΗ ΕΡΩΤΗΣΗ E-1732/97 υποβολή: Esko Seppδnen (GUE/NGL) προς την Επιτροπή (23 Μαΐου 1997)

Θέμα: Υπερβολικά ευεργετήματα των υπαλλήλων της ΕΕ: περίπτωση των καταστημάτων Economat

Οι υπάλληλοι της ΕΕ έχουν πολλά υπερβολικά ευεργετήματα και προνόμοια.

Ως εκ τούτου θα ήθελα να υποβάλω στην Επιτροπή τις ακόλουθες ερωτήσεις:

1. Πιστεύει η Επιτροπή ότι η συνέχιση της λειτουργίας των ειδικών καταστημάτων Economat, στα πρότυπα των καταστημάτων που προορίζοντο για την νομενκλατούρα στην Σοβιετική Ένωση, είναι επιβεβλημένη προκειμένου να διασφαλισθεί η προμήθεια άρτου, τυριού, κρέατος και καλσόν στους πελάτες ακόμη και σε χώρες που χαρακτηρίζονται από το υψηλό επίπεδο των προσφερομένων στον τομέα των καταστημάτων υπηρεσιών;

2. Πως δικαιολογούνται οι δαπάνες για την πώληση, σε μειωμένες τιμές, και παράδοση οινοπνευματωδών ποτών στους υπαλλήλους κατά την εποχή των Χριστουγέννων;

Απάντηση του κ. Liikanen εξ ονόματος της Επιτροπής (16 Ιουνίου 1997)

1. Τα πρατήρια (economats), στα οποία αναφέρεται το αξιότιμο μέλος του Κοινοβουλίου, προσφέρουν στους υπαλλήλους των κοινοτικών οργάνων μια διευκόλυνση ανεφοδιασμού σε τρόφιμα. Πωλούν επίσης προϊόντα από τις περιφέρειες των κρατών μελών. Οι τιμές πώλησης είναι απόλυτα συγκρίσιμες με εκείνες της αγοράς.

Η σκοπιμότητα διατήρησης αυτής της διευκόλυνσης θα τεθεί αναπόφευκτα για την Επιτροπή στο πλαίσιο του προβληματισμού που ξεκίνησε για τον εκσυγχρονισμό της διοίκησής της. Στο ζήτημα αυτό θα πρέπει να δοθεί απάντηση στα πλαίσια μιας στενής συνεργασίας μεταξύ των κοινοτικών οργάνων.

2. Η δυνατότητα που έχει κάθε υπάλληλος να αγοράζει ένα δέμα (colis) οινοπνευματωδών ποτών μία φορά το χρόνο με μειωμένους φόρους είναι ένα προνόμιο που μέχρι στιγμής χορηγείται μονομερώς από τις αρχές των κρατών μελών που φιλοξενούν τα κοινοτικά όργανα. Η ετήσια αξία του εν λόγω δέματος, που δεν έχει αλλάξει από το 1960, ανέρχεται σε 1500 βελγικά φράγκα ετησίως ανά δικαιούχο (ποσό στο οποίο προστίθενται, σε βάρος του δικαιούχου, 300 βελγικά φράγκα για έξοδα μεταφοράς και συσκευασίας).

Η σκοπιμότητα της διατήρησης αυτής της διευκόλυνσης έχει τεθεί, αφενός, από τις αρχές των φιλοξενούντων κρατών μελών και, αφετέρου, από την Επιτροπή στο πλαίσιο του εκσυγχρονισμού της διοίκησής της.
ΓΡΑΠΤΗ ΕΡΩΤΗΣΗ E-1316/97 υποβολή: Mark Watts (PSE) προς την Επιτροπή (11 Απριλίου 1997)

Θέμα: Ευρωπαϊκοί νομισματικοί νόμοι

Όταν πολίτες της ΕΕ πωλούν ιδιοκτησία σε άλλο κράτος μέλος αλλά το κράτος τους παρακρατεί μέρος του ποσού για μη καταβληθέντες φόρους, και όταν είναι επιβεβαιωμένο ότι δεν υπάρχουν ανεξόφλητοι φόροι, ποιά νομικά μέσα διαθέτει ο πολίτης κατά του κράτους και/ή του μεσίτη για την εξασφάλιση της ταχείας επιστροφής των οφειλομένων χρημάτων;

Απάντηση του κ. Monti εξ ονόματος της Επιτροπής (10 Ιουνίου 1997)

Η Επιτροπή επιθυμεί να παρατηρήσει σε γενικές γραμμές ότι οι φορολογικές αρχές υπάγονται στην αρμοδιότητα των κρατών μελών και, ως εκ τούτου, ο φορολογούμενος που αμφισβητεί κάποια φορολόγηση ή που επιθυμεί ενδεχομένως να λάβει επιστροφή πρέπει να χρησιμοποιήσει τις διαδικασίες προσφυγής που προβλέπονται σχετικά στην εκάστοτε εθνική νομοθεσία.

Ωστόσο, αν το Αξιότιμο Μύλος έχει υπόψη του μία συγκεκριμένη περίπτωση, η Επιτροπή είναι διατεθειμένη να εξετάσει την περίπτωση αυτή, εφόσον της διαβιβασθούν οι απαιτούμενες αναλυτικές πληροφορίες.
ΓΡΑΠΤΗ ΕΡΩΤΗΣΗ P-1960/97 υποβολή: Katerina Daskalaki (UPE) προς την Επιτροπή (29 Μαΐου 1997)

Θέμα: Καταπάτηση δικαιωμάτων της εγκλωβισμένης δασκάλας Ελένης Φωκά

Η εγκλωβισμένη στο κατεχόμενο Βόρειο τμήμα της Κύπρου ελληνοκύπρια δασκάλα Ελένη Φωκά είναι σοβαρά άρρωστη και χρειάζεται νοσηλεία στις ελεύθερες περιοχές. Το κατοχικό καθεστώς την εκβιάζει απειλώντας να της απαγορεύσει την επιστροφή αν δεν υπογράψει τα παράνομα έγγραφα που αναγνωρίζουν το ψευδοκράτος Ντενκτάς.

Ερωτάται η Επιτροπή αν σκοπεύει να παρέμβει τόσο για την περίπτωση αυτή όσο και για άλλες συναφείς κατάφωρες παραβιάσεις των ανθρωπίνων δικαιωμάτων των ελάχιστων πλέον εγκλωβισμένων στο κατεχόμενο τμήμα της Κύπρου, δεδομένου μάλιστα ότι η Κύπρος είναι υποψήφια χώρα προς ένταξη στην ΕΕ και ότι η Τουρκία που κατευθύνει τις πράξεις και την πολιτική Ντενκτάς είναι χώρα συνδεδεμένη και με συμφωνία Τελωνειακής Ένωσης με την Ε.Ε.

Απάντηση του κ. Van den Broek εξ ονόματος της Επιτροπής (18 Ιουνίου 1997)

Σύμφωνα με τις πληροφορίες που συγκέντρωσε η Επιτροπή, επετράπη πρόσφατα στην κα Φωκά να περάσει στο νότιο τμήμα του νησιού για να νοσηλευθεί. Κατά τις ίδιες πληροφορίες, η κα Φωκά δεν χρειάστηκε να υπογράψει κανένα έγγραφο κατά την έξοδό της από το βόρειο τμήμα του νησιού.
ΓΡΑΠΤΗ ΕΡΩΤΗΣΗ E-1768/97 υποβολή: Iρigo Mιndez de Vigo (PPE) προς την Επιτροπή (27 Μαΐου 1997)

Θέμα: Αξιολόγηση του προγράμματος PHARE

Η αποτελεσματικότητα της διαχείρισης του προγράμματος PHARE, που διαθέτει κεφάλαια για την οικονομική αναδιάρθρωση των χωρών της Κεντρικής και Ανατολικής Ευρώπης, ετέθη εν αμφιβόλω από πρόσφατη ανακοίνωση του ΕΚ, λόγω της έλλειψης αποτελεσματικής αξιολόγησης η οποία να επιτρέπει τη διαπίστωση των πρακτικών αποτελεσμάτων της κοινοτικής ενίσχυσης στις χώρες αυτές.

Ποιά είναι η θέση της Επιτροπής ως προς τις κριτικές αυτές;

Απάντηση του κ. Van den Broek εξ ονόματος της Επιτροπής (11 Ιουνίου 1997)

Απαντώντας σε ψήφισμα του Κοινοβουλίου του 1995 (σχετ. Α4-235/95 της 24ης Οκτωβρίου 1995) το οποίο καλούσε για ενδιάμεση αξιολόγηση του προγράμματος Phare με σκοπό την προετοιμασία για τη διαδικασία προϋπολογισμού του 1998, η Επιτροπή προετοιμάζει έκθεση την οποία θα υποβάλει στο Κοινοβούλιο όχι αργότερα από τις 30 Ιουνίου 1997. Αυτή βασίζεται αρχικά σε περίπου 100 μελέτες αξιολόγησης που έχουν ήδη διεξαχθεί για διάφορα προγράμματα και δράσεις του προγράμματος Phare.

Η έκθεση θα ασχολείται εκτενώς με το θέμα που έθεσε το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1622/97 υποβολή: Eva Kjer Hansen (ELDR) προς την Επιτροπή (14 Μαΐου 1997)

Θέμα: Δικαιώματα των εθνοτικών μειονοτήτων

Θεωρείται άραγε λογικό να έχει η Ευρωπαϊκή Ένωση περισσότερες απαιτήσεις σε ό,τι αφορά την προστασία των δικαιωμάτων των εθνοτικών μειονοτήτων από τις χώρες της Ανατολικής Ευρώπης που έχουν υποβάλει υποψηφιότητα για την ένταξή τους στην ΕΕ, αφ' ής στιγμής δεν έχουν εκπονηθεί σχετικά νομοθετικά μέτρα υπέρ των εθνοτικών μειονοτικών ομάδων που ζουν εντός της επικράτειάς της;

Σχεδιάζει μήπως η Επιτροπή να εκπονήσει την κατάλληλη νομοθετική βάση για τη μόνη θέση που υπάρχει στον κοινοτικό προϋπολογισμό (Β3-1006) με την οποία παρέχεται οικονομική υποστήριξη στις μειονοτικές γλώσσες που ομιλούνται εντός της Ευρωπαϊκής Ενώσεως ώστε να εξασφαλισθεί η διατήρησή τους στο μέλλον; Έχει μήπως εξετάσει η Επιτροπή το άρθρο 128 ως νομική βάση;

Απάντηση της κ.Cresson εξ ονόματος της Επιτροπής (4 Ιουλίου 1997)

Η Επιτροπή επιθυμεί να επιβεβαιώσει τον κ.βουλευτή ότι, όπως ανακοινώθηκε στο πρόγραμμα εργασίας της Ευρωπαϊκής Επιτροπής για το 1997, θα υποβληθεί στο Κοινοβούλιο και στο Συμβούλιο κατά το δεύτερο εξάμηνο του 1997 πρόταση απόφασης για τη θέσπιση πολυετούς προγράμματος υπέρ των τοπικών και μειονοτικών γλωσσών και παραδόσεων της Ευρωπαϊκής Ένωσης.

Η νομική βάση της πρότασης αυτής θα καθοριστεί ανάλογα με το περιεχόμενο και το στόχο της, σύμφωνα με τις απαιτήσεις που θεσπίζει η νομολογία του Ευρωπαϊκού Δικαστηρίου.
ΓΡΑΠΤΗ ΕΡΩΤΗΣΗ E-2000/97 υποβολή: Caroline Jackson (PPE) προς την Επιτροπή (9 Iουνίου 1997)

Θέμα: Πληροφορίες για το ύψος της ενίσχυσης ΕΕ που χορηγήθηκε στις περιοχές του Bath και North East Somerset από τον Ιούνιο του 1994

Μπορεί η Επιτροπή να αναφέρει το συνολικό ποσό της κοινοτικής ενίσχυσης που χορηγήθηκε στις περιοχές του Bath και North East Somerset από τον Ιούνιο του 1994, στο πλαίσιο:

1. του Ευρωπαϊκού Κοινωνικού Ταμείου

2. του Τέταρτου Προγράμματος Πλαισίου για την Έρευνα

3. των κοινοτικών προγραμμάτων στους τομείς του περιβάλλοντος και της ενέργειας

4. του ΕΓΤΠΕ, τμήματα Προσανατολισμού και Εγγυήσεων

5. άλλων κοινοτικών προγραμμάτων;

Απάντηση του κ. Santer εξ ονόματος της Επιτροπής (27 Ιουνίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1404/97 υποβολή: Jean-Claude Pasty (UPE) προς την Επιτροπή (22 Απριλίου 1997)

Θέμα: Υπόθεση Renault (ενίσχυση της Ευρωπαϊκής Ένωσης για ένα εργοστάσιο στην Ισπανία)

Στις 3 Μαρτίου 1997, το πρακτορείο France Presse μετέδωσε, τις ακόλουθες δηλώσεις στις οποίες φέρεται ότι προέβη ο κ. Karel VAN MIERT: «Ενημέρωσα τους συναδέλφους μου από την Ευρωπαϊκή Επιτροπή ότι θα παγώσω την υπόθεση αυτή εφόσον η Renault δεν υιοθετήσει διαφορετική στάση από αυτήν που τηρεί σήμερα (στο Vilvorde)... Είναι εμφανές ότι, στην προκειμένη περίπτωση, οι κρατικές ενισχύσεις πρέπει να ευνοήσουν τη μεταφορά μιας αποδοτικής επιχείρησης σε άλλο τόπο εντός της Ευρωπαϊκής Ένωσης. Είναι παράλογο να κλείνει ένα αποδοτικό εργοστάσιο όπως το εργοστάσιο του Vilvorde (στα φλαμανδικά περίχωρα των Βρυξελλών) και να πραγματοποιούνται συμπληρωματικές επενδύσεις στην Ισπανία με τη βοήθεια κρατικών ενισχύσεων προκειμένου να βελτιωθεί η ποιότητα των αυτοκινήτων, τη στιγμή που η ποιότητα των αυτοκινήτων που κατασκευάζονται στο Vilvorde είναι εξαίρετη».

1. Δεν θεωρεί η Επιτροπή ότι, στη συγκεκριμένη περίπτωση, παίρνοντας ανοιχτά το μέρος του βελγικού εργοστασίου έναντι του ισπανικού εργοστασίου, το οποίο ανήκει στον ίδιο βιομηχανικό όμιλο, ο βέλγος Επίτροπος δεν εκπλήρωσε την υποχρέωση αμεροληψίας και αντικειμενικότητας με την οποία δεσμεύεται βάσει της Συνθήκης;

2. Βάσει ποιών αντικειμενικών κριτηρίων υποδεικνύει ο Επίτροπος, υποκαθιστώντας κατ' αυτόν τον τρόπο τον προϊστάμενο της επιχείρησης, ποιο εργοστάσιο είναι αποδοτικό και ποιο όχι;

Απάντηση του κ. Santer εξ ονόματος της Επιτροπής (12 Ιουνίου 1997)

Όπως η Επιτροπή είχε την ευκαιρία να υπενθυμίσει επανειλημμένα απαντώντας σε γραπτές ή προφορικές ερωτήσεις μελών του Κοινοβουλίου (βλέπε ιδίως την απάντηση του Προέδρου Rey στην προφορική ερώτηση αριθ. 10/68 του κ. Habib-Deloncle και τις απαντήσεις της Επιτροπής στις γραπτές ερωτήσεις αριθ. 44/83 του κ. Gendebien και αριθ. 1682/85 του κ. Vandemeulebroucke), τα μέλη της Επιτροπής είναι πολιτικοί που εκπληρούν πολιτικά καθήκοντα και οι οποίοι, τηρώντας τις υποχρεώσεις που τους επιβάλλει η θέση τους, διατηρούν την ελευθερία να εκφράζουν, με πλήρη ανεξαρτησία και υπ' ευθύνη τους, την προσωπική τους γνώμη.